作者:吳融
標題:華清宮四首
內容:中原無鹿海無波，鳳輦鸞旗出幸多。今日故宮歸寂寞，太平功業在山河。漁陽烽火照函關，玉輦匆匆下此山。一曲羽衣聽不盡，至今遺恨水潺潺。上皇鑾輅重巡遊，雨淚無言獨倚樓。惆悵眼前多少事，落花明月滿宮秋。別殿和雲鎖翠微，太真遺像夢依依。玉皇掩淚頻惆悵，應歎僧繇彩筆飛。